Selv i de sidste år før demokratiets indførelse i Danmark i 1849 kunne man blive straffet, såfremt man var imod enevælden og på skrift og i tale arbejdede for demokrati. Det var ganske enkelt strafbart ved ordet at slås for en anden statsform.

Tilsyneladende er vi ikke kommet meget længere i dagens Danmark. Nu ’straffer’ vi en indvandrer ved at nægte statsborgerskab på grund af sindelag. Det har ikke meget med demokrati og retsstat at gøre og varsler ilde for meningsfriheden i Danmark.

Ikke desto mindre har Folketingets Indfødsretsudvalg netop nægtet statsborgerskab til en ansøger alene ud fra hans holdninger til demokratiet, som han angiveligt ønsker at omstyrte.